Джаксънвил
Джаксънвил () е най-големият град в щата Флорида и 13-ият по население град в Съединените американски щати с 892 062 жители (по приблизителна оценка от 2017 г.). Официално името на града се съкращава Джакс (Jax). Той е окръжен център на окръг Дювал.

Основан е под името Кауфърд през 1791 г. След като Флорида става част от САЩ (1821), градът приема днешното си име в чест на тогавашния губернатор и по-късно 7-ия президент на САЩ Андрю Джаксън.

Население 
Според преброяването на населението от 2000 г. в Джаксънвил живеят 735 617 души в 284 499 домакинства и 190 614 семейства. Гъстотата на населението е 384,9 души/km². Най-многобройно представени са белите (64,48%), следвани от афроамериканците (29,03%).

История 
Околностите на Джаксънвил са били населявани още преди 6000 г. от индианското племе тимикуа. Тяхното най-голямо селище в околността е било селището Ossachite, което днес е на територията на града. Първото постоянно селище от новото време е основано под името Кауфърд (Cow Ford) през 1791 г.

По-късно районът се превръща в любимо място за зимния сезон на богаташи и знаменитости. В града върлува епидемия от жълта треска през 1886 и 1888 г.

На 3 май 1901 г. градът е сериозно опустошен от голям пожар, избухнал във фабриката за матраци. По обяд пламва искра в материала за пълнеж на матраци. Вярвайки, че пожарът ще бъде потушен с няколко кофи вода, не е подаден сигнал за пожар. Пламъците се разпространяват по-бързо, отколкото е очаквано, и обхващат всичко наоколо. През следващите няколко часа са опожарени и разрушени 2368 къщи, а 10 000 жители остават без дом. Това бедствие се числи към най-лошите в историята на Флорида.

По време на Втората световна война в Джаксънсвил е основан тренировъчен лагер на военноморския флот, който по-късно е преместен в Пенсакола. И днес в Джаксънвил се намира голяма база на американския военноморски флот (Naval Air Station Jacksonville).

Джаксънвил е бил също арена на расово разделение и насилие. На 27 август 1960 г. членове на Ку Клукс Клан излизат срещу протестиращи цветнокожи. В по-ново време ситуацията е спокойна. Така става възможно Нат Глоувър (Nat Glover) да бъде избран за първия афроамерикански шериф на окръг Дювал през 1995 г.

Икономика 
Джаксънвил е модерен, бързо развиващ се индустриален център. Това се дължи особено много на промишленото пристанище, което е сред най-важните за вноса на автомобили в САЩ. Освен това то служи като база на военноморския флот на САЩ, което според някои е във вреда на автомобилната промишленост, тъй като военното корабоплаване има приоритет – това е основната причина например за преместването на вноса на автомобилите на „Mercedes-Benz“ за регион Югоизток в близкия Брънзуик. Река Сейнт Джоунс се влива при Джаксънвил в Атлантическия океан. Пристанището се простира и на самата река.

Личности 
 Блайнд Блейк, блус певец и китарист
 Барбара Джин (Барби) Бланк
 Пaт Бун, поппевец, писател и артист (р. 1934)
 Дани Джо Браун, певец
 Чандра Чийзбъроу, лекоатлетка и олимпийска победителка
 Мериан Купър, пилот, артист, режисьор, автор на сценарии и продуцент
 Джаки Дейвис, соул джаз органист
 Фред Дърст, певец и фронтмен на групата Лимп Бизкит
 Дейвид Дювал, професионален голф играч
 Ашли Грийн, актриса
 Боб Хейс, играч на американски футбол, спринтьор
 Пола Кели, фотомодел и актриса
 Уенди Лоурънс, астронавтка
 Бейлис Леврет, автомобилен състезател
 Мейс, рапър
 Скот Макензи, певец
 Бред Мелдау, джаз изпълнител
 Маркъс Робъртс, джаз пианист
 Гари Росингтън, музикант (Линърд Скинърд)
 Уесли Скайлс, подводен фотограф
 Чарлс Толивър, джаз музикант
 Скутър Уорд, музикант
 Джон Уилър, физик-теоретик
 Джони Ван Зант, музикант (Линърд Скинърд)
 Рони Ван Зант, музикант (Линърд Скинърд)
 Рики Медлок, музикант (Линърд Скинърд)

Източници 

 
Основани в САЩ през 1791 година